Arekiniai
Arekiniai, arba palminiai (Arecaceae) – augalų šeima, priklausanti vienaskilčių klasei. Šeimoje yra 202 gentys, apie 2700 rūšių. Didžioji dalis auga tropiniame, apie 130 rūšių – subtropiniame ir šiltame vidutinių platumų klimate. Palminiai pasižymi didele įvairove. Dauguma geriausiai žinomų rūšių yra bešakiai, nuo kelių iki keliasdešimties metrų aukščio medžiai, viršūnėje turintys daug ilgų plunksniškų lapų, tačiau yra ir daugiastiebių, šakotų, į vijoklius panašių palmių. Vaisiai – kaulavaisiai, riešutai arba uogos. Dauginasi sėklomis, o dalis rūšių ir ūgliais. Nemažai palmių yra ekonomiškai svarbūs augalai, naudojamos įvairios jų dalys: vaisiai – maistui, aliejaus spaudimui, sula – palmių sirupo, vyno gamybai, mediena ir lapai – statybai, baldams, pluoštas – kilimėlių audimui, virvių pynimui, ir kt. Vaškinių palmių (Ceroxylon) genties rūšis – kokoros vaškinė palmė (Ceroxylon quindiuense) auga 3 000 m aukštyje – aukščiausioje altitudėje nei visi kiti palminiai. Taip pat tai aukščiausia ne tik tarp visų palmių, bet aukščiausia lelijainių (Liliopsida) klasės rūšis – užauganti iki 61 m aukščio.